Source: http://celamko.blogspot.com/2009_06_14_archive.html
Timestamp: 2019-11-18 09:55:39+00:00

Document:
TV and MEDIA: 06/14/2009 - 06/21/2009
Zomrel Boris Hochel
Boris Hochel, popredný slovenský dramaturg, dokumentarista a filmový pedagóg, zomrel včera vo veku 67 rokov. Agentúru SITA o tom informoval jeho syn. V dramaturgii B. Hochela vzniklo množstvo televíznych inscenácií a filmov, ktoré patria do Zlatého fondu Slovenskej televízie. Podieľal sa na dramaturgii filmov Papierové hlavy, Na krásnom modrom Dunaji alebo Obrazy starého sveta, ktorý bol v období normalizácie zakázaný, premietnutý bol až po páde komunistického režimu. V roku 1981 natočil film Storočia pred kamerou, písal aj filmové scenáre. Mimoriadne úspešný bol seriál Útek zo zlatej krajiny, filmy Portrét Doryana Graya a Albert. Viaceré filmy v dramaturgii Borisa Hochela získali domáce a medzinárodné ocenenia. Jeho poslednou prácou bola produkcia filmu Rómsky holokaust z roku 2008. Boris Hochel pedagogicky pôsobil na Filmovej a televíznej fakulte Vysokej školy múzických umení v Bratislave, kde sa podieľal na vzdelávaní úspešnej generácie mladých dokumentaristov.
o 2:53
Na slovenský mediálny trh prichádza nová programová služba s názvom Doma. Spolu s TV Markíza tak bude ďalšou stanicou v skupine CME pôsobiacou na Slovensku. TV Markíza sa bude naďalej profilovať ako plnoformátová televízia pre väčšinového diváka. Televízia Doma bude spustená na začiatku jesennej vysielacej sezóny. Obsah nového kanálu bude orientovaný na mladší ženský segment vo veku 12 – 54 rokov. Cieľom stanice je zaujať diváka novým, tematickým, a najmä kvalitne pripraveným projektom. Generálny riaditeľ TV Markíza Václav Mika v súvislosti s novou programovou službou uviedol: „Ide o prvý monotematický kanál formátovo orientovaný na výberové ženské publikum. Očakávame, že televízna stanica Doma sa stane v krátkom čase relevantným médiom v danej cieľovej skupine.“
" Navyše aj demograficky ten argument preudopolitológov nesedí, pretože podľa vyjadrení niektorých členov okrskových komisií stranu SaS volilo vo viacerých prípadoch 80-90% voličov pod 30 rokov a tí pre svoj vek nemôžu byť ani deti a ani otcovia, či matky členov strany, ktorých vek je v priemere okolo 35 rokov..V jednom podstatnom sa ale vznik SaS od SMERu líši, a to odbornou spôsobilosťou zakladajúcich členov a genetickou nepredispozíciou ku korupcii. " Robert Mistrík "Je čas, aby sme malým chlapcom ukázali ako to robia veľkí chlapci. Je mi už zle z hudobníkov ako Carlos Santana, ktorí si o sebe myslia, že sú rockoví umelci." Gene Simmons , Kiss „Páni z opozície, my to nerobíme kvôli vám, zabudnite na to. My to robíme kvôli ústavnému súdu, robíme to kvôli tomu, aby na Slovensku fungovali súdy. To, že máme rozdielny názor s našimi koaličnými partnermi, to nie je ani prvý, ani poslednýkrát a môže sa to stať aj do budúcnosti, ale na rozdiel od vás, nie sú takí podliaci a kriváci, rovno nám to povedia, že majú iný názor, my si to vykonzultujeme a dokážeme prijať aj prijateľné rozhodnutie.“ Robert Fico „Polícia zásah zvládla. Uskutočnila ho tak, aby bol udržaný verejný poriadok.“ František Peczár , hovorca krajského riaditeľstva policajného zboru v Bratislave
Slovenská televízia odvysiela vo štvrtok 18.6. 2009 o 22:10 na Dvojke živú diskusnú reláciu Večer na tému: Druhý dych slovenského filmu, ktorá bude venovaná otázkam smerovania slovenskej kinematografie a aktuálnej téme -Artfilm festivalu v Trenčianskych Tepliciach. Po stagnácii na konci 90. rokov a na začiatku 21. storočia sa konečne začína ozývať slovenská kinematografia. O tom, v akom stave sa nachádza a kam smeruje, bude moderátor Jozef Hűbel diskutovať so vzácnymi hosťami: Jurajom Jakubiskom (režisér) Patrikom Paššom (producent) Petrom Nágelom (programový riaditeľ Artfilm festivalu v Trenčianskych Tepliciach) Vladom Balkom (režisér) Annou Šiškovou (herečka) a Martinom Šmatlákom (riaditeľ Audiovizuálneho fondu) Do diskusie môžu diváci prispievať zaslaním otázky na e-mailovú adresu: vecernatemu@stv.sk
Art Film Fest a Bažant kinematograf NEWS
Art Film Fest a
Bažant kinematograf NEWS
Pojazdné kino Bažant kinematograf odštartuje svoju siedmu sezónu v sobotu 20. júna na filmovom festivale Art Film Fest. Jeden z autobusov premietne na Štúrovom námestí v Trenčíne osem filmov, vždy jeden každý večer. Predstavenia sa začnú o 22:00. Výber snímok je počas Art Film Festu prispôsobený festivalovému programu. Okrem štyroch snímok z vlastnej kolekcie prinesie aj štyri festivalové tituly. Diváci a diváčky uvidia tri tanečné snímky - desiatimi Oscarmi ovenčený muzikál West Side Story (1961), hudobnú fantasy s Michaelom Jacksonom Moonwalker (1988) a už kultový romantický muzikál s Johnom Travoltom a Oliviou Newton-John Pomáda (1978). Festivalovú štvoricu uzavrie rodinný príbeh Marie Procházkovej Kdopak by se vlka bál? (2008). Okrem toho pod holým nebom premietnu Tango s komármi (2009) Miloslava Luthera, Nebo, peklo ... zem (2008) Laury Sivákovej, Bobule (2007) Tomáša Bařinu a U mě dobrý (2008) Jana Hřebejka. Po skončení festivalu Art Film Fest sa oba autobusy vydajú na svoju tradičnú cestu po slovenských mestách. Spolu navštívia 27 slovenských miest a festivaly Bažant Pohoda v Trenčíne, Vrbovské Vetry vo Vrbovom a MFF Cinematik v Piešťanoch. Autobus z Trenčína vyštartuje cez Piešťany (28. júna až 1. júla), bude pokračovať v Trnave (2. až 6. júla), vo Vrbovom na podujatí Vrbovské Vetry (7. až 10. júla), v Novom meste nad Váhom (11. až 14. júla), Trenčíne na festivale Pohoda (16. až 18. júla), Považskej Bystrici (20. až 23. júla), Púchove (24. až 27. júla), Kysuckom Novom Meste (28. júla až 1. augusta), Žiline (2. až 6. augusta), Nitre (8. až 12. augusta), Hurbanove (13. až 14. augusta), Komárne (15. až 19. augusta), Nových Zámkoch (20. až 24. augusta), Bratislave (26. až 30. augusta), Modre (27. až 30. augusta), Šali (1. až 5. septembra) a Šenkviciach (6. až 9. septembra). Druhá, 'východná' trasa zahŕňa Prievidzu (2. až 6. júla), Ružomberok (7. až 11. júla), Liptovský Mikuláš (12. až 16. júla), Poprad (17. až 20. júla), Bardejov (21. až 25. júla), Humenné (26. až 30. júla), Košice (1. až 4. augusta), Prešov (5. až 9. augusta), Spišskú Novú Ves (10. až 13. augusta), Revúcu (14. až 17. augusta), Lučenec (18. až 21. augusta) a Banskú Bystricu (22. až 25. augusta). Program Bažant kinematografu tvoria tri slovenské a dva české celovečerné filmy, ako aj šesť krátkych slovenských snímok. Na námestiach premietnu Muziku (2007) Juraja Nvotu, Tango s komármi (2009) Miloslava Luthera a Nebo, peklo ... zem (2009) Laury Sivákovej, Bobule (2008) Tomáša Bařinu a U mě dobrý (2008) Jana Hřebejka. V každom meste navyše ako predfilm premietnu jeden z krátkych filmov: Do dna (2001) Jany Slovenskej, Fat Fatal (2005) a O ponožkách a láske (2008) Michaely Čopíkovej, Milenci bez šiat (1996) Kataríny Kerekesovej, Príšera (2005) Michaely Ošťádalovej, O dvoch ľuďoch (1996) Vandy Raýmanovej a Štyri (2007) Ivany Šebestovej. Viac informácií je na webovej stránke www.kinematograf.sk. Program Bažant Kinematografu na 17. Medzinárodnom filmovom festivale Art Film Fest v Trenčíne: 20.6. – Tango s komármi , 21.6. – Moonwalker ,22.6. – Bobule ,23.6. – West Side Story ,24.6. – U mě dobrý, 25.6. – Nebo, peklo ... zem , 26.6. – Kdopak by se vlka bál? ,27.6. – Pomáda .
Najnovšia náplň MK SR
Podpora stavebnej výroby
Veľká Británia dnes oznámila svoj cieľ stať sa svetovou "digitálnou metropolou" so širokopásmovou, telekomunikačnou a mediálnou infraštruktúrou, ktorá má umocniť jej úlohu "globálneho ekonomického motora." Britský premiér Gordon Brown prirovnal digitálnu revolúciu k budovaniu ciest a železničných dráh v 19. storočí, ktoré sa stali základom priemyselnej revolúcie v Británii. "Británia sa chystá viesť svet. To nás vedie k ďalšiemu kroku v budúcnosti, stať sa digitálnou metropolou sveta," vyhlásil pred zverejnením dlhoočakávanej správy Digitálna Británia. Dokument stanovuje rozsiahle ciele pre britský mediálny a komunikačný priemysel, zaoberá sa záležitosťami ako nelegálne kopírovanie a pomoc vysielacím spoločnostiam a novinám v nadchádzajúcej digitálnej revolúcii. Dlhodobo spornou otázkou je štatút BBC, ktorá podľa jej kritikov nespravodlivo čerpá z verejných zdrojov. Podľa víkendových správ by sa mali zmeniť povinné licenčné poplatky. Podľa slov Browna, ktorý navštívil mediálnu firmu v juhovýchodnom Londýne, vysokorýchlostný širokopásmový prístup je pre budúcnosť taký zásadný, ako je teraz plyn, elektrina či voda. V denníku Times napísal, že digitálna technológia môže prispieť k silnejšiemu postaveniu Británie po súčasnom globálnom poklese, ktorý Londýn zasiahol tvrdšie ako iné mestá z dôvodu jeho závislosti od bankových a finančných služieb. Webová stránka s videami YouTube začala v pondelok testovať jednu z možností vysielania reklám. Používatelia a používateľky si môžu vybrať medzi sledovaním dlhého reklamného bloku pred videami, ktoré sú potom neprerušované, a sledovaním videí, pravidelne prerušovaných krátkymi reklamnými vstupmi. Experiment je súčasť snahy spoločnosti Google, vlastníka YouTube, zarobiť na obľúbenej webovej stránke s videami. Podľa projektového manažéra Phila Farhiho ide o "malý test," ktorý dá ľuďom viac kontroly nad sledovaním reklamy na YouTube. "Neustále skúšame širokú škálu možností, aby sme našli ten správny reklamný formát pre správny obsah na YouTube. Myslíme si, že nám pomôže, keď dáme používateľom a používateľkám slovo," napísal na oficiálnom blogu Google. Farhi dodal, že test sa týka malého percenta videí. Seriál z policajného prostredia The Beast, v ktorom hlavného hrdinu stvárňuje Patrick Swayze, nebude pokračovať druhou sériou. Oznámila to televízna stanica A&E, ktorá ho do apríla tohto roku vysielala. Príčinou však nie je Swayzeho rakovina pankreasu, ale zmiešané kritiky a priemerný počet divákov a diváčok, ktorý dosiahol 1,3 milióna. Tajný agent FBI v podaní Swayzeho, naopak, získal pozitívne reakcie. "Patrick Swayze možno bojuje s rakovinou pankreasu, ale neuhádli by ste to pri pohľade na hercov intenzívny výkon," napísal napríklad The Hollywood Reporter. Podľa Entertainment Weekly by si 56-ročný herec zaslúžil "lepší scenár". Prezident A&E Bob DeBitetto označil hercov výkon za "inšpiráciu pre nás všetkých". Dodal, že "po dôkladnom uvážení sme sa neochotne rozhodli nepokúsiť sa o druhú sériu".Patrick Swayze sa preslávil hlavnými úlohami v romantických filmoch ako Hriešny tanec (1987) alebo Duch (1990), za ktoré bol nominovaný na Zlaté glóbusy. V roku 1991 ho časopis People vyhlásil za Najsexi muža. Začiatkom minulého roka mu diagnostikovali rakovinu pankreasu. Na jeseň by mala vyjsť kniha jeho pamätí, ktorú píše spolu s manželkou Lisou Niemi. Škótska speváčka Susan Boyle nakoniec spievala na pondelkovom koncerte finalistov a finalistiek súťaže Britain's Got Talent. Publiku v škótskom Glasgowe zaspievala pieseň, s ktorou sa preslávila - I Dreamed A Dream z muzikálu Bedári. Rozptýlila tak obavy, že sa pre zdravotné problémy nezúčastni ani tohto vystúpenia. Po prvý raz sa objavili v nedeľu 31. mája po finále talentovej súťaže, kde prekvapivo nezvíťazila. Pre vyčerpanie a záchvat úzkosti ju museli na niekoľko dní hospitalizovať. Vychádzajúca spevácka hviezda vystúpila po prvý raz od hospitalizácie v piatok 12. júna v Birminghame na turné Britain's Got Talent. Na koncert, ktorý sa konal 14. júna v Manchestri, však neprišla pre vyčerpanie.Štyridsaťosemročná Škótka sa preslávila vďaka súťaži Britain's Got Talent. Video z nej sa na webovej stránke YouTube zaradilo medzi najobľúbenejšie. V najbližších týždňoch sa očakáva, že porotca súťaže Simon Cowell a jeho hudobné vydavateľstvo podpíšu s Boyle zmluvu na album. Objavili sa informácie aj o tom, že v Hollywoode nakrútia film podľa jej životného príbehu. Susan Boyle, najmladšia z deviatich detí, vyrástla v škótskom Blackburne - zhruba 32 kilometrov západne od Edinburghu. Ako dieťa mala ťažkosti s učením a bola terčom posmechu ostatných detí. Ako dospelá si ťažko hľadala prácu, no pravidelne vystupovala v miestnom karaoke a spievala v kostolnom zbore. V rozhovore pre Associated Press v apríli povedala, že k prihláseniu do súťaže ju inšpirovala smrť matky. "Chcela som jej ukázať, že so svojím životom dokážem niečo urobiť,“ vysvetlila Boyle.
Vyše pol roka po dôrazných upozorneniach zo strany SDKÚ-DS sa slovenská vláda konečne zaoberala situáciou vo verejnoprávnych médiách. Vyčlenila dlho očakávaný balík peňazí zo štátneho rozpočtu, ktorý by mal vykryť výpadok financií pre verejnoprávne média, spôsobený zlými prepočtami a naivnými predstavami ministra Mareka Maďariča pri koncipovaní zákona “O úhrade za služby verejnosti poskytované STV a SRo“, ktorý celkom oprávnene nazývame „zástrčkovým“.Vláda tým verejne priznala, že zákon nevyriešil financovanie verejnoprávnych médií, ako sme na to upozorňovali v rozprave v parlamente. Zástrčkový zákon nielenže nezabezpečuje normálne fungovanie Slovenského rozhlasu a Slovenskej televízie, ale v prípade STV neprispel ani k zlepšeniu rozpočtovej disciplíny. Veď za posledných 5 mesiacov vyrobila STV dlh 350 mil. Sk (11 617 871 eur). Dnešná dotácia, ktorá by sa mala „realokovať“ do 6. júla tohto roku, ale znovu nerieši svojimi necelými 200 miliónmi Sk situáciu v STV. Generálny riaditeľ Š. Nižňanský bude môcť akurát zaplatiť niekoľko faktúr, ktoré už dlhuje pár mesiacov. Po šiestom júli sa môže vláda znovu zamýšľať, z čoho v októbri vyplatí ďalšie dlhy. Pre Slovenský rozhlas, ktorý hospodáril napriek zdrvujúcej kritike poslancov Smeru a SNS zodpovednejšie, znamená takmer 85 mil. Sk akurát tak možnosť splatiť dlh, ktorý v SRo zanechala dnešná generálna riaditeľka sekcie ekonomiky MK SR Hilda Gajdošová. SRo tlačí tento dlh pred sebou, odkedy sa presunula na MK SR. Dnešné uznesenie vlády Slovenskej republiky je nielen dôkazom toho, že opozícia bola lepšie oboznámená s problémami verejnoprávnych médií ako samotný minister, ale je aj dôkazom, že Marek Maďarič nemá skutočné a dlhodobé riešenia na fungovanie a financovanie STV a SRo. Je to smutné konštatovanie po troch rokov jeho vládnutia na MK SR. Magda Vášáryová poslankyňa NR SR za SDKÚ-DS; podpredsedníčka Výboru NR SR pre kultúru a médiá
“Nakoľko manažment STV preukázal efektívne hospodárenie a nakladanie s verejnými financiami, očakávali sme, že vláda zaujme konštruktívne a ústretové riešenie prostredníctvom kompenzácií za výpadok v príjmoch.“ Uvádza sa to v reakcii vedenia Slovenskej televízie (STV) na vyše 6,5-miliónovú kompenzáciu za úľavy na úhradách (bývalých koncesiách) za jej vysielanie za minulý rok, ktorú dnes schválila vláda. Kabinet spolu pre SRo a Slovenskú televíziu (STV) odobril za minuloročný výpadok na platbách za oslobodených koncesionárov kompenzáciu 9 342 714 eur. Podľa kľúča, akým sa rozdeľujú vybrané úhrady za vysielanie oboch médií – 70 percent pre STV a 30 percent pre SRo, dostane televízia 6 539 900 eur a rozhlas 2 802 814 eur. Manažment STV oceňuje “tento konštruktívny krok v záujme zachovania funkčnosti chodu a plnenia všetkých zákonných úloh verejnoprávnej televízie“. Generálny riaditeľ STV so svojim manažmentom “považujú za dôležité naďalej obozretne nakladať s verejnými zdrojmi a realizovať úsporné opatrenia“, ktorými sa STV riadi od začiatku roka a bude v nich pokračovať aj v druhom polroku, dodáva sa v reakcii, ktorú médiám poskytla hovorkyňa STV Želmíra Habánová. Vláda dnes rozhodla, že STV a SRo dá 9 342 714 € ako kompenzáciu za koncesionárov, ktorých novou legislatívou (tzv. zástrčkovým zákonom) oslobodili od platenia poplatkov za verejnoprávne médiá. Peniaze majú dostať do 6. júla. Podpora štátu pre STV a SRo sa do budúcna zmení. Parlament na tejto schôdzi rozhodne o novele zákona, ktorá od septembra naviaže financovanie verejnoprávnych médií na zmluvy so štátom. Prvé zmluvy chcú uzavrieť na budúci rok, vždy na päť rokov. Každoročne sa budú obnovovať a špecifikovať dodatkom. Zmluvy so štátom majú okrem financovania pôvodnej tvorby zaistiť peniaze na investičné a iné účelové projekty a v prípade rozhlasu i na vysielanie do zahraničia. Novela tiež umožní STV a SRo brať bankové úvery. Podrobné znenie zmlúv má minister kultúry predložiť vláde do konca septembra.
Dlh voči prevádzkovateľovi vysielačov, spoločnosti Towercom, a.s., pokrytie tohtoročného výpadku z úhrad za vysielanie a tiež platby za strednovlnné vysielače pre Rádio Patria uhradí Slovenský rozhlas (SRo) z kompenzácie, ktorú dnes verejnoprávnym médiám schválila vláda. Kabinet spolu pre SRo a Slovenskú televíziu (STV) odobril za minuloročný výpadok na platbách za oslobodených koncesionárov kompenzáciu 9 342 714 eur. Ako v reakcii pre médiá uviedla generálna riaditeľka SRo Miloslava Zemková, rozhodnutie vlády o kompenzácii “rozhlasu určite pomôže.“ Podľa kľúča, akým sa rozdeľujú vybrané úhrady za vysielanie oboch médií – 70 percent pre STV a 30 percent pre SRo - dostane rozhlas 2 802 814 eur a STV 6 539 900 eur. “Rozhlas použije 70 miliónov korún na uspokojenie veriteľa. Ide o dlh voči spoločnosti Towercom, a.s., ktorý tlačíme pred sebou od roku 2006 ako relikt stratového rozpočtu. Zvyšok použijeme v rozpočte na pokrytie výpadku úhrad. V súvislosti s rastúcou nezamestnanosťou klesá príjem od právnických osôb, ktoré platia podľa počtu zamestnancov, i od fyzických osôb, pričom nezamestnaní sú od platby oslobodení, a použijeme ich aj na platbu za strednovlnné vysielače pre Rádio Patria,“ konštatovala v reakcii Zemková. Pre SRo to podľa nej neznamená, že môže rozhadzovať, “v rozhlase stále platia prísne protikrízové opatrenia a šetriaci režim“. Zemková zároveň zdôraznila, že “nejde o účelovú dotáciu, ale o vykrytie tzv. sociálnej mäkkosti zákona o úhradách za rok 2008.“ Agentúra SITA požiadala o reakciu aj vedenie STV. Vláda dnes rozhodla, že STV a SRo dá 9 342 714 € ako kompenzáciu za koncesionárov, ktorých novou legislatívou oslobodili od platenia poplatkov za verejnoprávne médiá. Peniaze majú dostať do 6. júla. Podpora štátu pre STV a SRo by sa do budúcna mala zmeniť. Parlament na tejto schôdzi rozhodne o novele zákona, ktorá od septembra nadviaže financovanie verejnoprávnych médií na zmluvy so štátom. Prvé zmluvy chcú uzavrieť na budúci rok, vždy na päť rokov. Každoročne sa budú obnovovať a špecifikovať dodatkom. Zmluvy so štátom majú okrem financovania pôvodnej tvorby zaistiť peniaze na investičné a iné účelové projekty a v prípade rozhlasu i na vysielanie do zahraničia. Novela tiež umožní STV a SRo brať bankové úvery. Podrobné znenie zmlúv má minister kultúry predložiť vláde do konca septembra.
Slovenská republika má zaplatiť spoločnosti Lawyer Partners, a. s., ktorá vymáhala koncesionárske poplatky pre Slovenský rozhlas, 10 000 eur ako náhradu škody a 8000 eur ako trovy konania. Rozhodol o tom v utorok Európsky súd pre ľudské práva. Spoločnosť požadovala ako spravodlivé zadosťučinenie takmer 507 miliónov eur ako náhradu majetkovej škody, takmer 4,7 milióna eur ako náhradu nemajetkovej ujmy a viac ako 900 000 eur za náklady a výdavky v konaní. Sťažujúca sa obchodná spoločnosť žalovala Slovenskú republiku pre porušenie práva na prístup k súdu. Proti Slovenskej republike podala 15 sťažností, ktoré sa týkali rovnakých skutkových okolností, ktoré ESĽP spojil na spoločné konanie. Porušenie bolo v tom, že viaceré okresné súdy odmietli konať o návrhoch na vydanie platobných rozkazov, ktoré sťažujúca sa obchodná spoločnosť v marci a v júni 2006 doručila na súdy v elektronickej forme a podpísané zaručeným elektronickým podpisom. Okresné súdy v tom čase požiadali ministerstvo spravodlivosti o stanovisko, ako majú vo veci postupovať. Ministerstvo spravodlivosti v apríli 2006 okresným súdom odpovedalo, že súdy nie sú technicky vybavené na prijímanie takýchto podaní. Okresné súdy s týmto vysvetlením odmietli o návrhoch konať. Po tom, ako v októbri 2006 pracovníci ministerstva spravodlivosti konštatovali, že súdy sú pripravené na prijímanie podaní v elektronickej forme, sťažujúca sa spoločnosť podala časť svojich návrhov opäť. Okresné súdy zasa odmietli o návrhoch konať. Na poradách predsedov krajských a okresných súdov v novembri 2006 a vo februári 2007 pracovníci ministerstva spravodlivosti výslovne uviedli, že súdy sú technicky vybavené na prijímanie podaní v elektronickej forme. V októbri 2008 ministerstvo spravodlivosti na svojej internetovej stránke zverejnilo elektronické adresy jednotlivých súdov na doručovanie podaní v elektronickej forme. Sťažujúca sa spoločnosť sa v tomto ohľade obrátila na Ústavný súd SR, ktorý však jej sťažnosti odmietol ako podané oneskorene. Vo svojom rozsudku sa ESĽP nestotožnil s argumentáciou vlády, že sťažujúca sa spoločnosť nevyčerpala vnútroštátne prostriedky nápravy, pretože mala podať ústavné sťažnosti včas, v súlade s procesnými podmienkami konania pred Ústavným súdom. Podotkol, že Lawyer Partners, a. s. podala v roku 2006 v tejto súvislosti približne 40 ústavných sťažností, pričom Ústavný súd počítal lehotu na ich podanie dvoma odlišnými spôsobmi. Keďže sa spoločnosť sťažovala na porušenie svojich práv, mohla odôvodnene predpokladať, že lehota na podanie ústavnej sťažnosti plynie od momentu, kedy jednotlivé okresné súdy odmietli o jej návrhoch konať. Tento prístup napokon Ústavný súd zvolil vo vzťahu k väčšine podaných sťažností, na základe ktorých napokon rozhodol, že došlo k porušeniu práva sťažujúcej sa spoločnosti na súdnu ochranu. ESĽP nepovažoval za odôvodnený prístup Ústavného súdu, ktorý zvyšné sťažnosti rovnakého obsahu odmietol, počítajúc lehotu na podanie sťažnosti od momentu, kedy sa spoločnosť prvýkrát dozvedela od jedného z okresných súdov, že o jej návrhoch nie je možné konať. ESĽP poukázal na to, že Občiansky súdny poriadok už od roku 2002 umožňoval urobiť podanie na súd v elektronickej forme. Rozhodnutie sťažujúcej sa spoločnosti zvoliť si túto možnosť a podať návrhy na vydanie platobných rozkazov na DVD nosičoch nepovažoval za nelogické, keďže jej návrhy by v tlačenej forme obsahovali viac ako 40 miliónov strán. Odmietnutie konať o týchto návrhoch zo strany všeobecných súdov považoval preto ESĽP za neprimerané obmedzenie práva spoločnosti na prístup k súdu. Ďalej poukázal na to, že vo viac ako 20 obdobných prípadoch Ústavný súd dospel k rovnakým záverom, pretože konštatoval porušenie práva sťažujúcej sa spoločnosti na súdnu ochranu. Agentúru SITA o rozsudku informoval Michal Jurči z ministerstva spravodlivosti.
NESKORO A MÁLO
Vláda dá Slovenskej televízii (STV) a Slovenskému rozhlasu (SRo) 9 342 714 € ako kompenzáciu za koncesionárov, ktorých novou legislatívou oslobodili od platenia poplatkov za verejnoprávne médiá. Sumu rozdelia pre obe médiá v pomere 70:30. STV dostane 6 539 900 eur, Slovenský rozhlas 2 802 814 eur. Peniaze majú dostať do 6. júla. Podpora štátu pre STV a SRo sa do budúcna zmení. Parlament na tejto schôdzi rozhodne o novele zákona, ktorá od septembra naviaže financovanie verejnoprávnych médií na zmluvy so štátom. Prvé zmluvy chcú uzavrieť na budúci rok, vždy na päť rokov. Každoročne sa budú obnovovať dodatkom. Podrobné znenie zmlúv má minister kultúry predložiť vláde do konca septembra. Zmluvy so štátom majú okrem financovania pôvodnej tvorby zaistiť peniaze na investičné a iné účelové projekty a v prípade rozhlasu i na vysielanie do zahraničia. Novela tiež umožní STV a SRo brať bankové úvery.
1.LET´S DANCE 3- Markíza ;2.Ordinácia v ružovej záhrade III. (36.) - Markíza; 3. *TELEVÍZNE NOVINY- Markíza; 4. Ordinácia v ružovej záhrade III. (35.) -Markíza; 5.Aj múdry schybí - Markíza; 6. Modré z neba- Markíza ;7.*DNES -Markíza; 8. *NOVINY TV JOJ -TV JOJ ; 9.LET´S DANCE 3 -Horúčka nedeľňajšej noci -Markíza ; 10. *Panelák- TV JOJ ; 11.*Športové noviny -Markíza ;12. Pošta pre teba -Jednotka ; 13- Rádio (14.) -Markíza ;14. *ŠPORT -TV JOJ ;15.*Kabrioleto s Markízou Markíza ;16. NAJLEPŠIE POČASIE- TV JOJ ; 17. Posledná misia -Markíza ;18.*Počasie -Markíza ; 19. Kutyil s.r.o.- TV JOJ ; 20. Ako som prežil -TV JOJ
* cyklické relácie -uvedená relácia s najvyššou hodnotou sledovanostiv tomto týždni Pozn. Pri reláciách opakujúcich sa každý deň (spravodajstvo, šport, sitcom a pod.) je uvedená relácia s najvyššou hodnotou ratingu za celý týždeň ; © Výskum programu STV
OTVORENÝ LIST RADE STV
Pracovníci Hlavnej redakcie športu Slovenskej televízie (STV) reagujú na úvahy o možnom pozastavení vysielania Trojky otvoreným listom členom Rady STV. Ako tvrdia, podporujú ich diváci, športovci, zástupcovia klubov, predstavitelia športových zväzov i olympijského hnutia. List agentúre SITA poskytla hovorkyňa STV Želmíra Habánová. "Ubezpečujeme Vás, že my vôľu i chuť slúžiť športovému divákovi STV máme," píšu športoví redaktori a vyzývajú predsedu a členov Rady STV, aby nesúhlasili so zastavením vysielania Trojky. Ľudia, ktorí stáli pri zrode tohto projektu a aj teraz sa starajú o jeho ďalšie napredovanie, chcú všetkých zodpovedných ubezpečiť, že ak to bude záležať iba na nich, o osud verejnej služby pre športového diváka netreba mať obavy. Utvrdzujú ich v tom výsledky doterajšej práce. Veď vznikom Trojky dostali diváci na Slovensku bezprecedentnú ponuku športových podujatí, ktorú im žiadna iná televízna stanica vysielajúca z územia Slovenska dovtedy nepriniesla," tvrdia. "Vlani, za necelý polrok existencie Trojky, mal jej divák okrem stoviek prenosov z LOH 2008 možnosť sledovať ďalších vyše 250 podujatí nielen z najpopulárnejších, na slovenskej obrazovke udomácnených športov. Pravidelne sme začali vysielať prenosy z domácich basketbalových, hádzanárskych, volejbalových, stolnotenisových či plaveckých súťaží, na obrazovke sa po rokoch objavili športy ako judo, box, vzpieranie, zápasenie, cyklistika, športová a moderná gymnastika, vodné pólo a rad ďalších, tzv. menšinových športov. Vďaka Trojke sa po prvýkrát v histórii vysielali na Slovensku MS juniorov v hokeji a historickú premiéru mali aj prenosy z florbalu a futsalu ako aj hokejovej Ligy majstrov. V tomto roku vďaka Trojke videli slovenskí diváci úspechy našich hádzanárov na MS, basketbalistiek a vodných slalomárov na ME, tenistov na Hopmanovom pohári, prenosy z prestížnej NHL s finálovým vyvrcholením za účasti našich hokejistov, úspešné účinkovanie našich volejbalistov v EL, prenosy z futbalového Pohára konfederácií, nehovoriac o prakticky dvojnásobnom množstve prenosov z domácich futbalových a hokejových zápasov. Nebyť Trojky, divácka športová verejnosť by prišla o plánované prenosy z ME v rýchlostnej kanoistike, ME vo volejbale mužov a žien, o MS v plávaní a ľahkej atletike a pod. Slovenský divák si zrazu uvedomil, že existujú aj iné športy ako futbal, hokej či tenis a presvedčil sa, že ak sa pre talenty doma vytvoria podmienky, môžeme dúfať v medaily aj na ďalších olympijských hrách, svetových a európskych šampionátoch," píše sa v liste. " Veríme, že aj vo veľmi sťažených finančných, technických i personálnych podmienkach, v ktorých sa STV v súčasnosti nachádza, umožnia členovia Rady STV svojím rozhodnutím nerušené pokračovanie televíznej verejnej služby v oblasti športového vysielania, o to viac v období, v ktorom má Trojka osláviť prvý rok svojej existencie," uzatvárajú redaktori.
15. Medzinárodný festival lokálnych televízií-Zlatý žobrák
15. Medzinárodný festival lokálnych televízií
Viac ako 90 televíznych programov z 27-ich krajín bude súťažiť o sošku Zlatého žobráka počas rovnomenného Medzinárodného festivalu lokálnych televízií, ktorého jubilejný 15. ročník bude 17. až 20. júna v Košiciach.Napriek hospodárskej kríze sa organizátorom z Nadácie City TV podarilo pripraviť najväčšie podujatie v histórii festivalu. Účasť potvrdilo 150 domácich a zahraničných televíznych tvorcov, medzi nimi po prvý raz aj z Izraela, Indie a Singapuru. Záštitu nad festivalom prevzal minister kultúry SR Marek Maďarič a podujatie podporil aj Košický samosprávny kraj.Zlatého žobráka, čo je obdoba filmového Oskara, udelia víťaznej lokálnej televízii, ako aj najúspešnejšej produkčnej spoločnosti a mladému autorovi.\"K soške sa viaže legenda o žobrákovi, ktorý si vyžobral toľko peňazí, že si po čase postavil krásny meštiansky dom na Hlavnej ulici v Košiciach. Pre nás je to paralela s lokálnymi televíziami, ktoré tiež dúfajú, že si vybudujú televíziu, ktorá bude pre nich spoľahlivým domovom,\" uviedla dnes na tlačovej konferencii riaditeľka festivalu Eva Dekanovská.Podľa programového koordinátora Róberta Rampáčka sa v produkcii lokálnych televízii najrýchlejšie odráža to, čo sa deje v ich krajinách. Nechýba preto napríklad téma hospodárskej krízy či genocídy, u mladých autorov sú to skôr experimentálne poňaté autoportréty. Po prvý raz, ako informovali organizátori, bude súčasťou festivalu bezplatná prehliadka dokumentárnej filmovej tvorby Európa na plátne. Popri niekoľkých dokumentárnych premiérach predstavia v kine Cinemax aj najúspešnejšie snímky z minulých ročníkov festivalu. Prehliadkou kultúrnej kapacity Košíc, ako Európskeho hlavného mesta kultúry 2013, bude týždenné podujatie v uliciach mesta Vôňa Košíc.Okrem súťažných projekcií Zlatého žobráka čakajú na účastníkov festivalu aj odborné panelové diskusie na témy, ako je Kultúrny priemysel a kreatívne výzvy, Financovanie lokálnych televízií, či Energia a klimatické zmeny.
Štátom prevádzkovaná palestínska spravodajská agentúra Wafa dnes začala vysielať svoj servis aj v hebrejskom jazyku, aby zákonodarcovia, úradníci a radoví občania židovského štátu dostali nefiltrované informácie o Palestínčanoch. Servis, pokrývajúci oblasti politiky, hospodárstva a kultúry, je prístupný na webovej stránke agentúry Wafa www.hebrew.wafa.ps. Palestínska agentúra plánuje tiež elektronickou poštou zasielať každý deň stručný informačný vestník izraelským zákonodarcom, ministerstvám a najsledovanejším médiám. Správa o novom servise prišla deň nato, ako predseda izraelskej vlády Benjamin Netanjahu oboznámil verejnosť s tvrdými podmienkami Izraela pre obnovenie mierových rokovaní s Palestínčanmi a vytvorenie demilitarizovaného palestínskeho štátu. Agentúra Wafa, založená v roku 1972 na území Libanonu, vysielala doposiaľ popri arabčine aj v angličtine a francúzštine. Informovala agentúra Reuters.
Copyright © TASR 2009 Britská speváčka Susan Boyle potrebuje oddych po koncertoch na turné súťažiacich Britain's Got Talent. Nespievala preto v nedeľu na vystúpení v Manchestri a ospravedlnila sa svojim fanúšikom a fanúšičkám. Štyridsaťosemročná Škótka sa v piatok 12. júna po prvý raz objavila na pódiu po tom, čo ju 31. mája na päť dní hospitalizovali pre vyčerpanie a záchvat úzkosti. Boyle sa "emocionálne zrútila" v londýnskom hoteli, pretože prekvapivo nezvíťazila v súťaži Britain's Got Talent. Prvenstvo získala tanečná skupina Diversity. Susan Boyle, najmladšia z deviatich detí, vyrástla v škótskom Blackburne - asi 32 kilometrov západne od Edinburghu. Ako dieťa mala ťažkosti s učením a bola terčom posmechu ostatných detí. Ako dospelá si ťažko hľadala prácu, no pravidelne vystupovala v miestnom karaoke a spievala v kostolnom zbore. V rozhovore pre spravodajskú agentúru The Associated Press v apríli povedala, že k prihláseniu do súťaže ju inšpirovala smrť matky. "Chcela som jej ukázať, že so svojím životom dokážem niečo urobiť,“ vysvetlila Boyle. © 2009, Autorské práva SITA a.s a uvedené agentúry. Všetky práva vyhradené. Opätovné vydanie alebo rozširovanie obsahu tejto správy bez predchádzajúceho písomného súhlasu SITA a.s. a uvedených agentúr je výslovne zakázané.
Ocenenia filmového festivalu Art Film Fest Hercova misia sa budú udeľovať na novom mieste. Ako prví budú mať plaketu na Moste slávy v Kúpeľnom parku pred Kúpeľnou dvoranou v Trenčianskych Tepliciach britský herec Jeremy Irons a český herec Jaromír Hanzlík. "Počet ocenených osobností sa stále zvyšuje, pribúdajú nám nové pamätné tabule a pribúdajú aj návštevníci ceremoniálu a filmového festivalu. Hľadali sme preto dôstojné miesto na odovzdávací ceremoniál, kde sa zmestí viac ľudí, a kde budú mať či už domáci, alebo festivaloví návštevníci kedykoľvek prístup. Akt odovzdávania ceny Hercova misia presunieme do centra života obyvateľov mesta a jeho návštevníkov, do areálu Kúpeľného parku,“ vysvetlil producent Art Film Festu Ján Kováčik. Podľa neho sa tak vytvorí priestor pre umiestňovanie nových pamätných mosadzných tabuliek slávnych hviezd a atraktívne pamätné miesto bude navyše oveľa bližšie k ľuďom. Jeremy Irons pripevní svoju plaketu na Most slávy v sobotu 20. júna. Rovnaká povinnosť čaká v piatok 26. júna Jaromíra Hanzlíka. Hercova misia sa udeľuje od roku 1995 za mimoriadny prínos do umenia v oblasti filmu. K ceremoniálu patrí aj pripevnenie bronzovej plakety s menom na Most slávy v Trenčianskych Tepliciach. Ocenenie si dosiaľ prevzalo 38 popredných svetových i domácich hereckých osobností. Prvým laureátom sa stal taliansky herec Franco Nero. Medzi ocenenými sú aj Geraldine Chaplin, Jean-Paul Belmondo, Gina Lollobrigida, Catherine Deneuve či Ornella Muti. Zo slovenských a českých osobností získali cenu napríklad Jozef Kroner, Emília Vášáryová, Ladislav Chudík, Jiří Bartoška, Iva Janžurová alebo Bolek Polívka. Sedemnásty ročník Medzinárodného filmového festivalu Art Film Fest sa uskutoční od 20. do 27. júna v Trenčianskych Tepliciach a Trenčíne.
SLOVENSKO a Európska filmová cena 2009
O Európsku filmovú cenu 2009 sa budú uchádzať aj dva slovenské filmy - Pokoj v duši Vladimíra Balka a celovečerný dokument Ako sa varia dejiny Petra Kerekesa. Na cenu ich prihlásila Slovenská filmová a televízna akadémia (SFTA). O ocenenie sa môžu uchádzať európske snímky, ktoré mali premiéru po 1. júli 2008 a boli v oficiálnej kinodistribúcii. SFTA mohla tento rok vyberať z ôsmich hraných a dvoch dokumentárnych titulov. Okrem vybranej dvojice to boli filmy Bathory od Juraja Jakubiska, Cinka Panna Dušana Rapoša, Malé oslavy Zdeňka Tyca, Nebo, peklo, ... Zem Laury Sivákovej, Nedodržaný sľub Jiřího Chlumského, Tango s komármi Miloslava Luthera, Veľký rešpekt Viktora Csudaia a Posledná maringotka Petra Beňovského. O ich poradí rozhodli členovia a členky SFTA, odhlasované poradie potvrdilo prezídium organizácie a prihlásilo spomínané dva filmy. Dvadsiate druhé slávnostné odovzdávanie Európskej filmovej ceny sa uskutoční 12. decembra 2009. Európska filmová akadémia (EFA) udeľuje ceny od roku 1989, prvým prezidentom sa stal švédsky režisér Ingmar Bergman. Cieľom ocenení je upriamiť svetovú pozornosť na európske filmy. Agentúru SITA informovala výkonná viceprezidentka SFTA Zuzana Mistríková.
Ak prší na Barabáše , urodí sa veľa kaše.
Jednotka , Dvojka a Trojka na temer rovnakých číslach.
Markíza stúpla.
Primetimový rozdiel medzi Jednotkou a JOJ je stále gigantický- 7,04 %.
Markíza – 33,09 %
Jednotka - 14,16 %
Dvojka - 3,22 %
Trojka - 0,86 %
TV JOJ – 21,63 %
JOJ PLUS- 3,04 %
TA 3 - 1,43 %
The Journalist Award 2009
Pätnásť percent Európanov sa domnieva, že sa stali obeťami diskriminácie. Pre Európsku komisiu je to dobrý dôvod na to, aby už po šiesty rok vyhlásila novinársku súťaž "Za rozmanitosť. Proti diskriminácii." O cenu sa môžu uchádzať novinári, ktorí píšu pre tlačené periodiká i publikujú online. Súťažou sa vyzdvihujú talenty mediálnych pracovníkov, ktorí svojím písaným slovom prispievajú k lepšiemu pochopeniu prínosov rozmanitosti a k boju proti diskriminácii na základe náboženstva alebo presvedčenia, zdravotného postihnutia, veku, sexuálnej orientácie, rasového alebo etnického pôvodu. Tohtoročná cena sa bude udeľovať aj v osobitnej kategórii venovanej článkom zameraným na vzťah medzi chudobou a diskrimináciou. "Diskriminácia predstavuje mrhanie talentom a popieranie základných práv", uviedol Vladimír Špidla, komisár EÚ pre rovnaké príležitosti. "V súčasnosti nie je vhodné obdobie, aby sme sa prestali snažiť riešiť tento problém. Naopak, potrebujeme všetky naše ľudské zdroje, aby sme prekonali krízu a opäť nasmerovali európske hospodárstvo na správnu cestu. Táto cena, ktorá sa udeľuje už šiesty rok, pomáha zvyšovať povedomie o právach ľudí na rovnaké zaobchádzanie, pričom sa vyzdvihujú novinárske talenty v Európe", doplnil komisár Špidla. Súťaž je zameraná na novinárov v EÚ, ktorí prostredníctvom svojej práce prispievajú k lepšiemu pochopeniu prínosov rozmanitosti a k boju proti diskriminácii. Je súčasťou komunikačnej kampane Európskej komisie "Za rozmanitosť. Proti diskriminácii.", ktorá v celej Európe propaguje rozmanitosť a lepšie povedomie o právach v súvislosti s diskrimináciou. Súťaž sa organizuje v spolupráci s Asociáciou európskych novinárov (Association of European Journalists), Európskou asociáciou mladých novinárov (European Youth Press) a Európskym novinárskym centrom (European Journalism Centre). Do súťaže možno prihlásiť články uverejnené v období od 30. novembra 2008 do 31. augusta 2009 v tlačených alebo online médiách v rámci EÚ. Články možno posielať prostredníctvom webovej stránky. Na konci tohto obdobia sa vo všetkých 27 členských štátoch EÚ zídu národní porotcovia, aby vybrali víťazné články. Následne vyberie európska porota tri najlepšie články a celkového víťaza európskej novinárskej ceny z 27 národných víťazov. Víťaz prvej ceny získa 4 500 EUR, víťaz druhej ceny 3 000 EUR a tretia cena predstavuje 2 000 EUR. Takisto ako v predchádzajúcich rokoch sa udelí osobitná cena. Tento rok, na prahu blížiaceho sa Európskeho roka boja proti chudobe a sociálnemu vylúčeniu 2010, budú ocenené články zamerané na diskrimináciu a chudobu. O túto osobitnú cenu sa môžu usilovať články, ktoré sa zameriavajú buď na to, ako diskriminácia na základe rasy alebo etnického pôvodu, náboženstva alebo presvedčenia, zdravotného postihnutia, veku alebo sexuálnej orientácie môže viesť k chudobe, alebo ako chudoba môže viesť k diskriminácii. Víťaz osobitnej ceny bude odmenený sumou 2 500 EUR. Európska komisia je rozhodnutá odstrániť diskrimináciu v akejkoľvek podobe. Novinárska cena je jednou z viacerých iniciatív EÚ na podporu zmeny postojov a správania v záujme dôležitého cieľa. Prihláste sa do novinárskej súťaže "Za rozmanitosť. Proti diskriminácii."
Na severnom kraji Paríža, v priestoroch odstavenej elektrárne, vyrastie do roku 2012 obrovský filmový komplex, ktorý bude konkurovať Hollywoodu. Oznámil to francúzsky režisér Luc Besson, ktorý na tomto mieste nakrúcal snímky Brutálna Nikita (1990) a Leon (1994). V La Cite du Cinema sa budú nachádzať okrem priestorov na nakrúcanie, strihanie filmov a postprodukciu, aj kancelárie, kiná a filmová škola. "Továreň, ktorá tu onedlho vznikne, bude najlepšou svetovou továrňou na sny," vyhlásil šéf francúzskej asociácie producentov Alain Terzian. Elektráreň, postavená v roku 1929 s cieľom zásobovať parížske metro, odstavili pred tromi desiatkami rokov. Obnova komplexu o rozlohe 62-tisíc štvorcových metrov bude stáť 140 miliónov eur. "Hviezdy si zamilujú chodiť na nakrúcanie do Paríža," vyjadril sa Besson, tvorca úspešných snímok ako Magická hlbočina (1988), Piaty element (1997) alebo Artur a Minimojovia (2006). O realizáciu svojho vysneného projektu bojoval niekoľko rokov, kým získal podporu filmového priemyslu, miestnych a štátnych úradov, ako aj sponzorov. Päťdesiatročnému režisérovi, producentovi a scenáristovi napadla myšlienka postaviť francúzske mesto filmu na konci 90-tych rokov, uviedol na tlačovej besede. "Keď som pracoval na Piatom elemente, ktorý mal rozpočet 90 milión eur, zrazu som si uvedomil, že nemôžem robiť film vo Francúzsku, neboli tam štúdiá. Musel som odísť a pracovať v Londýne. V ten deň som sa rozhodol bojovať, aby sme mali štúdiá hodné Hollywoodu," povedal. Výstavba, ktorá by mala trvať dva a pol roka, sa má začať v septembri. La Cite du Cinema otvoria v roku 2012 ešte pred začiatkom Medzinárodného filmového festivalu v Cannes. Projekt financuje vládna finančná organizácia Caisse des Depots a realitný konglomerát Vinci. Priestory si budú môcť najímať filmárske, producentské a postproducentské spoločnosti. Doteraz si nájom zabezpečili Bessonove firmy EuropaCorp a Frontline, Quinta group tuniského filmového magnáta Taraka Bena Ammara, ako aj jedna z popredných európskych audiovizuálnych firiem Euro Media Group. "Skutočnosť, že vo Francúzsku neexistovali nijaké centralizované výrobné priestory bolo jednoducho neuveriteľné. Teraz budeme mať možnosť pracovať s jedinečným zariadením, ktoré nám umožní súťažiť s Amerikou," vyjadril sa Ammar.
Venezuelský prezident Hugo Chávez pohrozil vo štvrtok zrušením opozičnej TV stanice Globovision, ak nezmení svoje postoje k vláde. Vedeniu TV kanála odkázal, že majú prehodnotiť protivládne názory televízie, inak sa jej vysielanie skončí. Zhromaždeniu svojich prívržencov Chávez povedal, že "mu je jedno, ak toto rozhodnutie vyvolá medzinárodnú kritiku". Venezuelský líder zaútočil na Globovision už viackrát. Nedávno jej pohrozil sankciami za porušovanie pravidiel vysielania a behom týždňa dal daňový úrad televízii pokutu v hodnote 2,3 milióna dolárov. Súdne orgány tiež začali Globovision vyšetrovať za údajné protivládne sprisahanie a vyvolávanie paniky. Globovision so sídlom v Caracase je jedinou protivládnym elektronickým médiom vo Venezuele po roku 2007, keď Chávez odmietol obnoviť licenciu opozičnej stanice Radio Caracas Television.
Bývalá hovorkyňa Medzinárodného trestného tribunálu pre bývalú Juhosláviu (ICTY) v pondelok predstúpi pred súd, ktorý dlhé roky reprezentovala. Florence Hartmannová tentoraz nezasadne do svojej kancelárie, ale na lavicu obžalovaných. Za zverejnenie tajných informácií jej hrozí až sedem rokov za mrežami. Štyridsaťšesťročná Francúzska je obvinená z vedomého odhalenia dôverných faktov, ktorých sa mala dopustiť v roku 2007, keď napísala knihu o práci v ICTY. Jej právnik Guenael Mettraux však tvrdí, že rovnaké informácie súd už predtým zverejnil na svojej verejnej internetovej stránke. "Tribunál sa sám odvolával na tieto dôverné informácie prostredníctvom viacerých verejných rozhodnutí," povedal pre agentúru AFP. Hartmannová v 90. rokoch pracovala ako reportérka francúzskeho denníka Le Monde, kde pokrývala konflikt na Balkáne. V roku 2000 si ju potom za svoju hovorkyňu vybrala vtedajšia vrchná prokurátorka ICTY Carla Del Ponteová a vo funkcii pôsobila až do roku 2006. Po odchode z haagskeho súdu vydala knihu Mier a trest: Tajné vojny politiky a medzinárodného práva. Viaceré články o práci tribunálu jej vyšli aj v časopise Paris Match. Z Hartmannovej informácií napríklad vyplýva, že západné krajiny na čele s USA a Francúzskom v skutočnosti nemali záujem na dolapení najväčších juhoslovanských zločincov. Novinárka naznačuje, že medzi bývalým francúzskym prezidentom Jacquesom Chiracom a bosnianskosrbským veliteľom Ratkom Mladičom existovala tajná dohoda. Chirac mal údajne Mladičovi ponúknuť slobodu výmenou za prepustenie dvoch francúzskych pilotov zostrelených nad územím Bosny a podobné spojenectvo mal s bosnianskosrbským generálom uzavrieť aj americký vyjednávač Richard Holbrooke. Podľa agentúry AFP by ju však mali súdiť za publikovanie špecifických faktov súvisiacich s masakrou v bosnianskej Srebrenici z roku 1995, počas ktorej prišlo o život asi osemtisíc tamojších Bývalej hovorkyni ICTY v prípade usvedčenia hrozí až sedemročný trest odňatia slobody alebo pokuta 100 tisíc eur.
Islamisti kontrolujúci južné Somálsko v sobotu miestnym obyvateľom zakázali pozeranie filmov. Predstavitelia radikálov majú v pláne kontrolovať dodržiavanie najnovšej normy a "vážne trestať" jej porušovateľov. "Pozeranie filmov je absolútne zakázané, dokonca aj vnútri domovov," uviedol šejk Mowlíd Ahmed, veliteľ bezpečnostných jednotiek v prístavnom meste Kismajo. "Ľudia môžu svoje domáce televízne prijímače používať len na sledovanie správ vysielaných stanicami, ako je napríklad al-Džazíra," dodal. Islamisti v oblasti ešte v roku 2006 zatvorili aj všetky verejné kinosály. Islamistickí bojovníci sa zmocnili kľúčového somálskeho prístavu v októbri rok po tom, ako ich odtiaľ vyhnali etiópske bezpečnostné sily. Obyvatelia tvrdia, že radikáli začali aj s kontrolou mobilných telefónov, aby zistili, či ich Somálčania nepoužívajú na sledovanie televízie. Porušenie podobného zákona prívrženci šaríje zvyčajne trestajú bičovaním. Somálsko je od roku 1991 prakticky bez centrálnej fungujúcej vlády.
Taliansky fotoreportér Antonello Zappadu sa svojimi fotografiami zachycujúcimi premiéra Silvia Berlusconiho v spoločnosti mladých žien v jeho luxusnej vile na Sardínii postaral o škandalózne titulky novín na celom svete a to napriek tomu, že súd prikázal zabaviť jeho 700 snímok. Teraz paparazzo avizuje, že zverejní nové fotografie o Berlusconim, nie však v Taliansku. "V rokoch 2006´a 2009 som urobil o Berlusconim 5000 fotiek na letisku v sardínskom meste Olbia a v jeho vile. Dúfam, že nové snímky budú čoskoro zverejnené," vyhlásil 52-ročný paparazzo v dnešnom vydaní rímskeho denníka "La Repubblica". Zapadu naznačil, že tieto fotky nie sú len pikantné, ale aj "politicky nepríjemné". Fotograf v predchádzajúcej sérii fotiek zachytil vo vile aj vtedy ešte neplnoletú neapolskú študentku Letiziovú. Berlusconi odmietol, že by s tínedžerkou mal sexuálny pomer. Pred niekoľkými dňami vyhlásil, že okamžite odstúpi, ak sa ukáže, že klamal o svojom vzťahu s 18-ročnou modelkou. Škandál okolo údajného pomeru šéfa vlády s mladou ženou spojený s krachom jeho manželstva je už týždne v pozornosti talianskych médií. Spolu s obvineniami zo zneužitia štátnych lietadiel na prepravu hostí do Berlusconiho luxusnej vily na Sardínii išlo o výbušnú tému pred voľbami do Európskeho parlamentu. Berlusconiho právnik oznámil podanie žaloby na španielsky denník El País za publikovanie fotografií žien "hore bez" a nahého muža v Berlusconiho letnom sídle, ktorým mal byť český expremiér Topolánek. Na piatich snímkach Zappadu, ktoré priniesli španielske noviny, je aj samotný Berlusconi v spoločnosti mladých dám. Taliansky premiér to označil za "škandálny útok". El País neuviedol, ako sa k zverejneným snímkam dostal. Podľa novín sa však Zappadu predtým pokúšal predať fotografie za 1,5 milióna eur, dodáva agentúra APA.
Hlavnou témou diskusnej relácie STV O 5 minút 12, ktorú odvysiela v nedeľu 14. júna o 11.55 h na Jednotke, bude hodnotenie eurovolieb, vplyv ohláseného vzniku novej strany Most-Híd na situáciu v SMK a na slovenskej politickej scéne a abdikácia vládnej splnomocnenkyne pre rómske komunity. Diskutovať o tom budú s moderátorom Marošom Stanom podpredseda vlády Dušan Čaplovič (Smer-SD) a predseda poslaneckého klubu SMK Gyula Bárdos. V druhej časti budú o situácii v 1. aj 2. pilieri dôchodkového systému a o opatreniach vlády pre boj s krízou v sociálnej oblasti hovoriť ministerka práce, sociálnych vecí a rodiny Viera Tomanová (Smer-SD) a podpredseda KDH Július Brocka.
Hosťami Zlatice Puškárovej v relácii NA TELO dňa 14. júna budú europoslankyňa Monika Flašíková – Beňová (Smer-SD) a podpredseda KDH Daniel Lipšic.Témou je aktuálne dianie na politickej scéne .
Hosťami diskusnej relácie V politike, ktorú televízia TA3 odvysiela dňa 14. júna 2009 o 19.55 hod. budú Pál Csáky, Peter Sika a Július Brocka. Moderátorka Ľuba Oravová bude v prvej časti relácie diskutovať s predsedom SMK Pálom Csákym o situácii v strane po odchode poslancov okolo Bélu Bugára, vzniku novej strany Most – Híd a vzťahoch SMK s opozíciou. V druhej časti diskusnej relácie budú hosťami štátny tajomník ministerstva práce, sociálnych vecí a rodiny Peter Sika (ĽS-HZDS) a podpredseda KDH Július Brocka. Témami debaty budú: druhý dôchodkový pilier, jeho riziká či výhodnosť, sociálne opatrenia, výsledky eurovolieb a situácia v koalícii a opozícii.
15. Medzinárodný festival lokálnych televízií-Zlat...

References: súd 
 súd 
 súd 
 súd 
 súd 
 súd 
 súd 
 súd